***Pintér László alelnök beszámolója a Csorba Győző Társaság 2019. évi közgyűlésén   
(Szerkesztett változat)***

1. A Társaság egyben tartását, működését a Csorba Győző-honlap, a Csorba Győző facebook-oldal, a 130 tagot számláló g-mailos Csorba levelezőlista és a különféle találkozók, rendezvények biztosítják.
2. A Társaságnak 2018-ban 44 hírlevele jelent meg (130–173), tehát majdnem minden hétre jut egy, s ezek általában több hírt is tartalmaznak. A hírlevelek száma is bizonyítéka a Társaság folyamatos működésének.
3. A hírlevelek anyaga megjelenik a Csorba-honlapon és Csorba facebook-oldalán is, így az elektronikus tájékoztatás segítségével munkánk nyilvános bemutatása biztosított.
4. Két minisztériumi pályázaton 600 eFt-ot nyertünk működésre, könyvkiadásra.
5. Részt vettünk művészekkel kapcsolatos eseményeken, könyvbemutatókon (pl. Gebauer Ernőről írt kötet), azokról hírt adtunk.
6. Búcsúztattuk Albert Gábort, Kányádi Sándort, Vasadi Pétert.
7. Emlékeztünk több művészre, elsősorban költőkre. Egy **névsort is közlök róluk:**
8. Albert Gábor
9. Berda József
10. **Cervantes (faszobor) (157, kép!),**
11. **Csorba Győzőné**
12. Darázs Endre
13. Gebauer Ernő
14. Gellért B. István
15. Gulyás Pál,
16. Hamvas Béla
17. Illyés Gyula
18. Juhász Géza
19. Kányádi Sándor
20. Katona József
21. Kismányoki Károly
22. Kuczka Péter
23. Mándy Iván,
24. Nagy Gáspár
25. Pákolitz István
26. Raittila, Anna-Maija
27. **Roisz Vilmos**
28. Romváry Ferenc
29. Szabó Edére,
30. Szepesy Ignác báró
31. Tüskés Tiborra
32. **Várkonyi Nándor**
33. Vasadi Péter
34. Weöres Sándor (kézirat!)
35. **Csorba Győzőre a sírjánál** emlékeztünk szeptemberben, halála évfordulóján és emlékesten novemberben, születésnapján, ahol megindítottuk a Társaság székfoglaló előadásainak sorát. Kende Kata Várkonyiról, Mezey Katalin Csorbáról emlékezett székfoglalójában.
36. Bemutattuk a Csorba-hagyaték feldolgozása közben talált dokumentumokat, fotókat és dedikált köteteket.
37. Többek között írtunk Romváry Ferenc díszes kötetéről, bemutattam Csorba könyvtárából Mándy Iván, Kuczka Péter, Darázs Endre és Berda József köteteit.
38. Rendezzük a Csorba Győző Emlékszobát, így a Csorba Győző Könyvtárral közösen biztosítjuk teljes időben a nyitva tartását.
39. A Pécsi Köztemető művész-tudós-szobrairól fényképeket közöltem. (158. hírlevél)
40. Csorba születésének 102. évfordulója volt a tavalyi legnagyobb rendezvényünk: felolvasóest és könyvbemutató is egyben (167. hírlevél: <https://csorbagyozo.hu/p/4764>)
41. Bemutattunk négy Csorbáról készült szakdolgozatot.
42. Nagyon fontos volt a *Csorba 100* c. kötet kiadása.
43. Kende Kata: *Várkonyi, Weöres, Csorba és a Sorsunk* című előadásának szövegét is kiadtuk.
44. Emlékeztünk Csorba balatoni nyaraira, kötetben meg nem jelent versére (<https://csorbagyozo.hu/kozos>)
45. **2018. január 21-én Pintér László a Társaság alelnöke Csorba emlékének gondozásáért Tüke-emlékérmet kapott.**
46. **Folytattuk a *Pécsi Társalkodó* című beszélgetéssorozatunkat, pl.** február 8**-án Fejős Miklós festőművésszel terveiről, műveiről Aknai Tamás művészettörténész professzor beszélgetett.**
47. **Hírt adtunk művészeti csoportok, énekkarok előadásairól. (Szabó Szabolcs és Nagy Ernő karnagyok vezette kórusok előadásai, Szélkiáltó Együttes előadásai.)**
48. **Ismertettük könyvkiadók (Pro Pannonia, Jelenkor) újdonságait, régebbi köteteit.**
49. Nagy Imre könyvbemutatóin, tv-szereplésein mindig elmondták, hogy ő a Csorba Győző Társaság elnöke, így hírünk az ő szerepléseivel nagyobb körben ismertté vált.
50. **Segítettük Nagy Imre professzor több előadásának előkészületeit, mi is, meghallgattuk a *Bánk bán időszerűsége*, a *Magyar Athén* c. előadását.** Ismertettük Katona József: Jeruzsálem pusztulása című drámájának kritikai kiadását, melyet ugyancsak Nagy Imre állított össze.
51. **Köszöntöttük a professzort, mint Pécs díszpolgárát, ismertettük életinterjúját.**
52. **Csorba Győző verseket ajánlottunk.**
53. **Csorba** verseinek finn fordításáról (Anna Maija Raittila) is hírt adtunk.
54. Meghallgattuk Schmelczer Pohánka Éva báró Szepesy Ignácról szóló előadását.
55. **Megtartottuk a Társaság közgyűlését, ahol a terveinket is megbeszéltük.**
56. **Reagáltunk irodalmi eseményekre, mint pl. a Költészet napjára, Ünnepi Könyvhétre, *Sorsunk* Konferenciára.**
57. **Írtunk** Illyés Gyula *Az Éden elvesztése* c. oratóriumának 1967. májusi Egyetemi Színpadi bemutatójáról.
58. Részt vettünk Sólyom Katalin versmondó körének bemutatóin.
59. Megemlékeztünk Csorba haláláról szeptember 16-án a sírjánál.
60. Hírt adtunk a Révfülöpi Helytörténeti Napokról, ahol Csorba verset is fölolvastak
61. „Vitáztam” egy képeskönyvvel: Tóth Károly[*Pécsi házak, baranyai tájak*](https://csorbagyozo.hu/wp-content/uploads/2018/05/T%C3%B3th-K%C3%A1roly-p%C3%A9csi-h%C3%A1zak.pdf)című fotóalbumát kritizáltam a kötetben található Csorba verssel kapcsolatban*.* Ezt a bejegyzésemet föl is olvastam: *„A fotók nézegetése közben eljutottam a* [*Újpécs című oldalra*](https://csorbagyozo.hu/wp-content/uploads/2018/05/t%C3%B3th-k%C3%A1roly-csorba-oldal.pdf) (91. p.)*, ahol a képek alatt a saját kézírásomat is megtaláltam. Eszembe jutott, milyen mérges voltam, amikor először megláttam az oldalon az idézetet Csorba Győző* [*Új házak*](https://csorbagyozo.hu/uj-hazak) *című verséből. Akkor is, most is azon mérgelődtem: így NEM szabad idézni! Mert a vers utolsó két sora – szerintem a lényeg – lemaradt az idézetről:*

„A bűvöletben már-már azt is elfelejtem mi fenyeget,

hogy veszik el tőlem a várost veszik a fél eget.”

*Szomorú, hogy a szerkesztő – a nevét most nem mondanám – Csorbától éppen az Újpécs című oldalhoz választott idézetet, ahhoz az – ilyen néven soha nem nevezett – pécsi városrészhez, amit Csorba talán bámulattal nézett a gyors változás miatt, de soha nem szeretett. Az ő szerelmes városa a* [Séta és meditációban](https://csorbagyozo.hu/node/579) *megverselt Pécs volt. Az* [Új házak](https://csorbagyozo.hu/uj-hazak) *éppen a változás kettősségét fejezi ki: a rácsodálkozást a gyors átalakulásra és a közben eltűnő “fél ég” szomorú búcsúztatását. A vers lényegét vette el ez a csonka idézet, amelyet a szerkesztő a saját céljára használt fel, s amely így éppen ellenkezőjét sugallja annak, amit a költő a teljes verssel mond! Csorba az 1973-as* [*Kihaló falu*](https://csorbagyozo.hu/node/688) *című versében mutat rá közvetetten arra, mi is lett a következménye az új városrészek építésének:  az “Újpécsekbe” települő falusiak miatt kihaltak a falvak. Ráadásul Csorbát személyesen is rosszul érintette a sok építkezés. A költő 1959 szeptemberétől haláláig kertes házban lakott, a Damjanich utcában. Kertjének és a szomszédos kerteknek a déli oldalából 1969-ben igen nagy részt, közel felét, kisajátított a Városi Tanács, hogy megépíthessék a Kacsóh Pongrác utca négyemeletes panel épületeit. A költő* [Ötven ablak](https://csorbagyozo.hu/node/1196) *című versében éppen a kisajátított kertrész helyén épült négyemeletes sorház ablakairól van szó. Amíg ezek az épületek el nem készültek, Csorba, dolgozószobájának ablakából az egész város panorámájában gyönyörködhetett, onnan tiszta időben majdnem a jugoszláv határig el lehetett látni. Ezt a panorámát váltotta fel az ötven ablak fénye és a mögöttük lakók zaja… Az* Újpécs *név pedig a szerkesztő – vagy Tüskés Tibor – kitalációja, ilyen nevű városrész Pécsen nincsen, nem is volt! Újpécs néven én is, a Wikipédia is csak* [*ezt a települést*](https://hu.wikipedia.org/wiki/%C3%9Ajp%C3%A9cs) *ismeri. Lám, így lehet egy oldalon két súlyos hibát is véteni… Lehet, csak nem volna szabad.”*

1. Pintér László elmondja, hogy a Társaság számláján pillanatnyilag 8500,– Ft van, a készpénzes kasszában pedig 14 500,– Ft. Ismerteti, hogy az 500 eFt + 100 eFt pályázati összeg elszámolását a minisztérium hiánypótlások kérése nélkül azonnal elfogadta. A tagdíjakból befolyt 60 eFt összegből a könyvelő és a számítógépes segítő díját fizettük ki. A számlára tagi kölcsönként Pintér László 2018-ban befizetett 26 eFt-ot. Ezt hamarosan ki kell vennie. A tagság hozzájárul ahhoz, hogy az összeget a számláról Pintér László visszaigényelje. A könyvelő által készített hivatalos pénzügyi kimutatás az interneten megtekinthető.
2. Végezetül az is elhangzik, hogy 2019-benis több esemény volt már, amin részt vettünk:

- Meghallgattuk Nagy Imre Lenau Házban ismét bemutatott *Magyar Athén* című PowerPointos összeállítását. Elnökünk ezen kívül számos más konferencián is előadó volt, pl. múlt héten Tandori Dezső Csorba Győzővel és Bertók Lászlóval való kapcsolatáról, ill. pécsi recepciójáról beszélt.

- A Szent Mór Iskolaközpontban ebben az évben is volt Csorba Győző versmondó verseny. Pintér László tagja volt a verseny zsűrijének.

- Pintér László elkészítette a 72 levélből álló Csorba Győző Takács Jenő levelezést, több mint 250 jegyzettel. Erről a Pécsi Művészeti Gimnázium és Szakközépiskola Takács Jenő megemlékezésén előadást tartott. Ugyanitt a másik előadó dr. Radics Éva, a grazi zeneművészeti egyetem nyugalmazott zenetanára, Takács Jenő életművének gondozója volt. A megemlékezésen a Csorba Társaság képviseletében Nagy Imre professzor is részt vett.

- Csorba Győzőt a Szent Mór Iskolaközpontban érettségi tételként szerepeltetik, az egyik végzős osztálynak Pintér László előadást tartott Csorba költészetéről, különös tekintettel szerelmi költészetére. (Az előadás vázlata PowerPointos formában elérhető a honlapon.)

- A Csorba Emlékszoba tárlóinak fölújítása végéhez közeledik: az Emlékszoba most már mindig nyitva lehet. (Fali tárlók javítása, fekvő tárlók zárhatóvá tétele.)

- A Csorbáról írt önálló köteteket és Csorba prózai írásainak (levelezés, vallomások) önálló köteteit (összesen 18 kötet) a Tudásközpontban szkennelik, egy adatbázisban kereshetővé teszik a Tudásközpont hálózatának gépein.

- Hírt adtunk Boda Miklós fotókiállításáról, megnyitóján dr. Radics Évával közösen vettünk részt

*Terveink dióhéjban:*

*2019. évi terveink közül néhány fontosabb téma: részvétel Pákolitz István megemlékezésén, a Csorba- emlékszoba bútorainak felújítása, javaslat a Csorba-díjra, szeptemberi és novemberi Csorba-emlékezések szervezése, újabb kötet(ek) kiadása a Csorba Társaság könyvtára sorozatban, a Pécsi társalkodó sorozat folytatása, a Csorba Társaság találkozóinak gyakoribbá tétele.*

*Pályázat újabb pénzekre – tud-e valaki szponzort?*

Köszönöm a figyelmet és kérem a közgyűlést, fogadja el beszámolómat.

A közgyűlés a beszámolót egyhangú szavazással elfogadta. (Ld. jegyzőkönyveket!)